Sirinatu di Scappinu

U Sirinatu di Scappinu (o Serenatu di Scappinu) hè cunsideratu cum'è u prima scrittu di a litteratura in lingua corsa. Si trova in u Cantu quartu di a Dionomachia di Salvatore Viale (1787-1861).

 U testu classicu 
Eccu u testu originale di u Sirinatu di Scappinu:

O specchiu d'e zitelle di la pieve
O la miò chiara stella matuttina
Più bianca di lu brocciu e di la neve
Più rossa d’una rosa damaschina
Più aspra d’a cipolla, e d'u stuppone
Più dura d’una teppa, e d'un pentone.

Tù m'hai strigatu : eo struchiu a pocu a pocu
Sò spitittattu, e au core achiu gran pena.
A notte un dromu, e nun ne trovu locu
Cume manghiassi a nepitella a cena ;
Lasciu andà le miò sciotte a gueru intornu
E un tessu mancu tre fattoghje a u ghiornu.

Dove fai trischie o sabatu pe u fornu
Eo vengu in nice di circà u vitellu ;
Ti facciu u cherchu, e ti vo sempre attornu
Cumme lu tò agnellettu e cagnulellu.
Ammi tant'u to cucchiu e u to mertinu ;
E pò tant' odiu porti a me mischinu.

Se in cherciula dai cena a u mannerinu
A sera, o cogli in l'ortu l'insalata
T'appostu, e tu ma' nun mi voi vicinu.
Eppuru eo t'ammu, e t'achiu sempre amata
Fin da quandu era tantu chiuculellu
C'un m'arivava a coglie a u summerellu.

Lasciava spessu scumbià l'agnelle
Cullava a coglie e frutte sui chiarasci
Cun tecu e mi jucava alle piastrelle,
E guagnandu bulea l'impatta in basci.
D'u morsu, chi per zerga a lu puchiale
Tù m'attaccasti, achiu ancu u mercu avale.

Un ghiornu, ch'era in tempu di sighere
E d'orzu novu si fecìa lu pane
Tu cantavi a diana ; eo cun piacere
Sottu un sépalu stava ad ascultane.
All' impruvisu ti venne la tossa ;
Eo dissi : lisca ! e tu ti festi rossa.

Ti ricordi in quest'ultima nivata ?
Tiravi e tolle, e a u tò valcon supranu
Fecìe tra mezzu a l’albe l'affaccata.
Eo fecìa a boccarisa un basciamanu.
Quelle sere eo venìa da te a bichiane
E ghiucavamu inseme a scallamane.

Bengu spessu cù a cetera à u tò fucone
Mi arembu a tene, e allor sò tutto in bena,
E sonu e cantu strunelli e canzone ;
Mi scordu di lu sonnu e di la cena;
U troppu, duv'eo sto, mi par di piumme,
E nun mi curu d’acciecà di fumme.

Ti diedi u core, o Filignocca ingrata
E tuttu u meo ti sarìe prontu a dane.
U casciu, ch’a miò vacca vracanata
Mi' fa' gni jornu, eo lu vendu in citàne
E all'appiattu di mamma e d'e surelle
Ti ne accattu friscetti, achi e curdelle.

T'achiu datu una reta crimmisina
Cun quattru pendalucchi, infrisciulata
Un cusacchinu à frange di stammina ;
Quandu lu porti pari una spusata.
In ghiescia la dumenica damane
Sì l'imbilia di tutte e paesane.

Bulintier lasceríe d'esse Scappinu
Per esse u cusacchiu, ch'eo ti dunai
E stringhie lu to senu alabastrinu ;
E or chì drumendu in lettu ti ne stai
Oh fussi u cavizzale, o u cuscinettu
O u lenzolu supranu d'u to lettu !

 U testu in corsu mudernu
Eccu u testu di u Sirinatu di Scappinu, adattatu in corsu mudernu:
O spechju di e zitelle di la pieve
O la mio chjara stella matuttina
Più bianca di lu brocciu è di la neve
Più rossa di una rosa damaschina
Più aspra di a cipolla, è di u stuppone
Più dura di una teppa, è di un pentone.

Tù m'hai strigatu : sdrughju à pocu à pocu
Sò spitittattu, è à u core aghju gran pena.
A notte ùn dormu, è ùn ne trovu locu
Cume manghjà si u piverone à cena ;
Lasciu andà le mio sgiotte à gueru intornu
È un tessu mancu trè fattoghje à u ghjornu.

Duve fai trischie u sabatu pè u fornu
Eu vengu in nice di circà u vitellu ;
Ti facciu u cherchu, è ti vò sempre attornu
Cum'è lu to agnellettu è cagnulellu.
Ami tantu u to cuchju è u to mertinu ;
E pò tantu odiu porti à me mischinu.

Se in cherciula dai cena à u mannerinu
A sera, coglii in l'ortu l'insalata
T'appostu, è tù ma' nun mi voi vicinu.
Eppuru eo t'amu, è t'aghju sempre amata
Fin da quandu era tantu chjuculellu
Ch'ùn m'arrivava à coglie à u sumerellu.

Lasciava scumbià l'eghje è l'agnelle
Cullava à coglie e frutte sù i chiarasgi
Cun tecu e mi ghjucava à le piastrelle
È guagnandu bulea l'impatta in basgi.
D'u morsu, chì per zerga à lu pughjale
Tù m'attaccasti, aghju ancu u mercu avale.

Un ghjornu, ch'era in tempu di sighere
È d'orzu novu si fecìa lu pane
Tù cantavi a diana ; eo cun piacere
Sottu un sepalu stava ad ascultà ne.
À l'impruvisu ti vene la tossa ;
Eo dissi : lisca ! è tù ti festi rossa.

Ti ricordi in quest'ultima nivata
Tiravi e tolle, è à u to balcone supranu
Fecia tra mezu à l’albe l'affaccata.
Eo fecìa à boccarisa un basgiamanu.
Quelle sere eo venìa da tè a vighjà ne
È ghjucavamu inseme à scallamane.

Vengu spessu cù a cetera à u to fucone
Mi arrembu à tè ne, è allor' sò tuttu in bena,
E sonu è cantu strunelli è canzone ;
Mi scordu di lu sonnu è di la cena;
U troppu, duv'eo sto, mi par di piume,
È nun mi curu d’acciecà di fume.

Ti dedi u core, o Filignocca ingrata
E tuttu u meo ti sarìe prontu à dà ne.
U casciu, ch’a mio vacca bracanata
Mi fa' ogni jornu, eo lu vendu in cità ne
È à l'appiattu di mamma è d'e surelle
Ti ne accattu frisgetti, achi, è curdelle.

T'aghju datu una reta crimisina
Cun quattru pendalucchi, infrisgiulata
Un cusacchinu à frange di stamina ;
Quandu lu porti pari una spusata.
In ghjesgia la dumenica da mane
Sì l'inviglia di tutte e paesane.

Vulenteri lascerie d'esse Scappinu
Per esse u casacchiu, ch'eo ti dunai
È stringhje lu to senu alabastrinu ;
E or chì durmendu in lettu ti ne stai
Oh fussi u cavizzale, o u cuscinettu
O u lenzolu supranu d'u to lettu !

 Referenze 
 Francesco Silvio Orlandini, Scritti in verso e in prosa di Salvatore Viale, 1861, Firenze, Delice le Monnier

 Ligami 
 E. Bonerandi, G. Chiorboli, G.M Comiti, A. Di Meglio, G. Thiers, M. A. Versini (revisione Emanuela Frasca), Testi Interreg, Dionomachia (E Guerre Sumerine)

Categoria:Litteratura corsa